Statul ne va îndatora la bănci cu încă 5,9 miliarde de lei, în mai
- Alexandru Sălăvăstru
- 2 mai 2024, 18:25
În luna mai 2024, Ministerul Finanţelor a planificat împrumuturi de la băncile comerciale în valoare de 5,2 miliarde de lei. La aceste împrumuturi se poate adăuga suma de 690 milioane de lei prin sesiuni suplimentare de oferte necompetitive, aferente licitaţiilor de obligaţiuni.
Ministerul Finanţelor anunță noi împrumuturi
Suma de 5,89 miliarde de lei va fi destinată refinanţării datoriei publice şi finanţării deficitului bugetului de stat. Această sumă este cu 890 milioane de lei mai mică faţă de cea care a fost programată în aprilie 2024.
În data de 16 mai va fi organizată o licitaţie pentru o emisiune de certificate de trezorerie. Acestea au o valoare de 300 de milioane de lei, potrivit Monitorului Oficial.
Scadența a fost stabilită pentru 30 aprilie 2025, iar în 23 mai va fi organizată licitaţie pentru o emisiune de 300 milioane lei, cu scadenţa în 27 noiembrie 2024.
Pe parcursul lunii mai 2024, vor fi lansate 11 emisiuni de obligaţiuni de tip benchmark
Cele 11 emisiuni de obligaţiuni au o valoare totală de 4,6 miliarde lei. Ulterior, acestea vor fi urmate de o sesiune suplimentară de oferte necompetitive.
Ofetele vor avea o valoare de 15% din valoarea iniţială a emisiunii de obligaţiuni (690 milioane de lei în total).
Astfel, au fost programate licitaţii pentru o emisiune de obligaţiuni de 200 milioane lei, în 27 mai, şase emisiuni de 400 milioane lei, în 7 mai, 9 mai (două emisiuni), 13 mai (două emisiuni) şi 30 mai, şi patru emisiuni de 500 milioane lei, în 7 mai, 16 mai, 20 mai şi 23 mai.
În aprilie 2024, Ministerul Finanţelor a împrumutat aproape 2 miliarde de lei de la bănci
Ministerul Finanţelor a împrumutat în aprilie peste 1,939 miliarde de lei de la bănci, prin două emisiuni.
Ministerul Finanțelor a atras 1,022 miliarde de lei printr-o emisiune de obligaţiuni de stat, cu o maturitate reziduală la 61 de luni, la un randament mediu de 6,36% pe an.
Valoarea nominală a emisiunii a fost de 400 de milioane de lei. Băncile au subscris 1,2 miliarde de lei, potrivit datelor BNR. De asemenea, ministerul a atras 917,4 milioane de lei printr-o emisiune de certificate de trezorerie, cu o maturitate reziduală la 7 luni.